बान ने महासचिव पद का कार्यभार संभाला\nवे संयुक्त राष्ट्र के आठवें और पिछले 35 साल में पहले एशियाई हैं, जो संयुक्त राष्ट्र के महासचिव बने हैं.

बान की-मून ने कोफ़ी अन्नान से इस पद का कार्यभार संभाला. कोफ़ी अन्नान दस साल संयुक्त राष्ट्र महासचिव रहने के बाद सेवानिवृत हुए हैं.



बान की-मून ने कहा है कि वे सेतु बनाने और सौहार्दपूर्ण वातावरण कायम करने का काम करेंगे.

बीबीसी संवाददाता लौरा ट्रेविलियन का कहना है कि ऐसी सोच रखने वाले लोगों की संयुक्त राष्ट्र को इस समय सख़्त ज़रूरत है.

उनके मुताबिक संयुक्त राष्ट्र इस समय विकसित और विकासशील देशों के खेमों में बँटा हुआ है.

बान की-मून ने बार-बार कहा है कि वे संयुक्त राष्ट्र में सुधार चाहते हैं लेकिन अपनी कूटनीतिक प्राथमिकताओं के बारे में उन्होंने कुछ ख़ास नहीं बताया है.

उन्होंने ज़ोर देकर कहा है कि वे सबसे श्रेष्ठ नैतिक मूल्यों को कायम करना चाहते हैं.

उनकी ये घोषणा इराक़ के संदर्भ में महत्वपूर्ण है क्योंकि वहाँ संयुक्त राष्ट्र के 'तेल के बदले अनाज' कार्यक्रम में संयुक्त राष्ट्र के अधिकारियों पर भ्रष्टाचार के आरोप लगे थे.

\n\ntl;डॉ:
दक्षिण कोरिया के पूर्व विदेश मंत्री बान की-मून ने सोमवार से न्यूयॉर्क में संयुक्त राष्ट्र महासचिव के पद का कार्यभार संभाल लिया है.